Nach Sierentz ässe mr uf emne fäudwäg zmittag. Dr Wilu isch no am ypacke vom chochzüg, wo dr Aldi scho ume losfaart. Wüu er eigentlech schneuer würd faare aus dr Wilu hei mr verybart, dass er jetz scho chli früecher schiebt u mau so richtig cha böre. In Rixheim wei mr üs ume träffe. Das schaffe mr schlussändlech ou, auerdings nid grad uf  aahieb. Mir müesse üs nämlech zersch no a die französischi signaugäbig gwööne. So zweigt dr Wilu nach Eschentzwiller ab u merkt ersch churz vor em dorfaafang, dass er nümm ganz uf dr richtige schpur isch. Derfür isch er im gägesatz zum Aldi grad vo aafang aa misstrouisch, wo dr wägwyser vore umleittig i die gfüueusmässig fautschi richtig zeigt. Ds fazit isch klar: mir faare künftig nach em motto "immer dr nase naa" ;-)